Արթուր Մանուկյան (ռեժիսոր)

**Արթուր Մանուկյան** (), հայ ռեժիսոր, պրոդյուսեր։ Հայ արտիստների բազմաթիվ տեսահոլովակների, տասնյակ հեռուստատեսային նախագծերի և միջոցառումների բեմադրող ռեժիսոր։

## Կենսագրություն
Ծնվել է 1985 թվականի հուլիսի 4-ին Էջմիածին քաղաքում։ 2002 թվականին ավարտել է Էջմիածնի Գարեգին Նժդեհի անվան թիվ 8 միջնակարգ դպրոցը, որին զուգահեռ հաճախել է Երևանի պարարվեստի ուսումնարան։ 2002-2008 թվականներին սովորել է Երևանի թատրոնի և կինոյի պետական ինստիտուտի կինոռեժիսուրայի ֆակուլտետում՝ Ռուբեն Գևորգյանցի արվեստանոցում։ 2006 թվականին արժանացել է «Ես եմ» կինոփառատոնի հատուկ մրցանակի։ 2008 թվականից սկսել է աշխատել է Հայաստանի հանրային ռադիոյի «Արևիկ» մանկապատանեկան համույթում՝ որպես հաղորդավար, 2009-2011 թվականներին՝ Հայաստանի հանրային հեռուստաընկերությունում՝ որպես «Ականատես» հեռուստանախագծի ռեժիսոր, 2009 թվականին՝ «ATV» հեռուստաալիքում («Բարի առավոտ», «Թռիչքը», «Երաժշտական արկղ», «Փոփ հանրագիտարան», «Կոսմիկ շոու» («Cosmopolitan Armenia» ամսագրի հատուկ առաջարկով) հաղորդումները), 2011-2012 թվականներին՝ «Արմնյուզ» հեռուստաընկերությունում՝ որպես ռեժիսոր։ 2013 թվականից աշխատել է «Արմենիա» հեռուստաընկերությունում՝ որպես «Նանե» հաղորդաշարի ռեժիսոր։ Եղել է մի շարք հեռուստանախագծերի և մասսայական միջոցառումների ռեժիսոր՝ «Եվրատեսիլ» երգի միջազգային մրցույթի հայաստանյան փուլեր, ամանորյա ծրագրեր, համերգներ (2010 թվականին՝ Հայաստանի անկախության 19-ամյակի տոնական համերգ, 2014 թվականին՝ Անի Քրիստիի «Feelings of Love» մենահամերգը Լոս Անջելեսի Ալեքս թատրոնում, 2015 թվականին՝ Ամարաս պարի խմբի համերգ, Էրիկ Կարապետյանի «Live in Concert», 2016 թվականին՝ Մարտին Մկրտչյանի համերգը Լոս Անջելեսի Դոլբի թատրոնում, 2018 թվականին՝ Սարո Թովմասյանի մենահամերգ, 2019 թվականին՝ Հռիփսիմե Հակոբյանի մենահամերգ, Նորոյի մենահամերգ Լոս Անջելեսի Դոլբի թատրոնում, Միհրան Ծառուկյանի մենահամերգ), գովազդներ (ՎՏԲ, Էվոկաբանկ, Գյումրի գարեջուր և այլն)։ Նկարահանել է շուրջ 40 տեսահոլովակ։ Համագործակցել է հայ երգարվեստի ու հեռուստատեսության մի շարք ներկայացուցիչների հետ՝ Արամե, Անդրե, Ռազմիկ Ամյան, Էմմի, Սիլվա Հակոբյան, Հասմիկ Կարապետյան, Էրիկ Կարապետյան, Հռիփսիմե Հակոբյան, Իվետա Մուկուչյան, Մարտին Մկրտչյան, Անի Քրիստի, Արմենչիկ, Արմինկա, Սարո, Նունե Եսայան, Լիլիթ Հովհաննիսյան, Քրիստինե Պեպելյան, Միհրան Ծառուկյան, Արփի Գաբրիելյան, Նադեժդա Սարգսյան, Արթուր Գրիգորյան, Ավետ Բարսեղյան, Աննա Ավանեսյան և այլք։

ԱՄՆ-ում կայացած «World Armenian Entertaiment Awards» մրցանակաբաշխության շրջանակներում արժանացել է «Տարվա լավագույն ռեժիսոր» մրցանակին։ 2014 թվականից աշխատում է Հայաստանի հանրային հեռուստաընկերությունում՝ որպես ռեժիսոր, որտեղ 2014-2015 թվականներին եղել է «Ճակատագրով՝ կին», 2016-2017 թվականներին՝ «Բենեֆիս» ծրագրի, 2016 թվականին եղել է «Ամենակարող երգիչ» հաղորդաշարի ռեժիսորը։ 2017-2018 թվականներին Լոս Անջելեսում նկարահանել է «Ճակատագրեր․ օվկիանոսից այն կողմ» հեռուստանախագիծը։ 2019 թվականին կազմակերպել է «Կոնիֆա Արցախ 2019» մրցույթի բացման արարողությունը, 2019 թվականի Մանկական Եվրատեսիլի հայաստանյան ընտրական փուլը, Գյումրու Սև Բերդում կազմակերպված Հայաստանի անկախության տոնակատարությունների շրջանակներում անցկացված «Մեր ժամանակի հերոսը» ՀՀ վարչապետի մրցանակաբաշխությունը, «Էրեբունի-Երևան 2801» պաշտոնական միջոցառման բացման արարողությունը։ Արթուր Մանուկյանը եղել է 2019 թվականին Լեհաստանի Գլիվիցե քաղաքում կայացած Մանկական Եվրատեսիլ երգի մրցույթի հայաստանյան ներկայացուցիչ Կարինա Իգնատյանի «Colours of Your Dream» երգի բեմադրող ռեժիսորը։

## Եվրատեսիլի տեսահոլովակներ
### Եվրատեսիլ 2017

2017 թվականի մարտի 18-ին հանրությանը ներկայացվել է Արծվիկի «Fly with Me» երգի տեսահոլովակը, որով Հայաստանը ներկայացավ Եվրատեսիլ 2017 երգի մրցույթին։ Տեսահոլովակի ռեժիսորն է Արթուր Մանուկյանը։

Արթուր Մանուկյանի խոսքով՝ երգն այնքան շատ զգացմունքներ է փոխանցել իրեն և միաժամանակ այնքան տարբեր զգացողություններ առաջացրել, որ որոշել է տարբեր խորհրդանիշներ օգտագործել։ 

Ըստ Եվրատեսիլի հայաստանյան պաշտոնական կայքի՝ տեսահոլովակում ևս պահպանված է երգի մեղեդային գիծը և փորձ է կատարվել ներկայացնել տարբեր էթնիկ առանձնահատկություններ։ Բեմադրությամբ և լուսային էֆֆեկտների միջոցով արտացոլվել են արևի ճառագայթները, որոնք, ինչպես երգում է նշվում, շողում են բոլորի համար նույն ջերմությամբ։
### Եվրատեսիլ 2018

2018 թվականի փետրվարին հայաստանյան «Դեպի Եվրատեսիլ» ընտրական մրցույթի արդյունքներով հայտնի դարձավ, որ Հայաստանը Եվրատեսիլ 2018 երգի մրցույթում պետք է ներկայացնի Սևակ Խանաղյանը «Քամի» երգով։ Երգի տեսահոլովակը Հանրային հեռուստընկերությունը վստահել էր Արթուր Մանուկյանին։

Տեսահոլովակի պրեմիերան կայացել է 2018 թվականի մարտի 21-ին։
### Եվրատեսիլ 2019

2019 թվականի մարտի 10-ին Հանրային հեռուստատեսության եթերում տեղի ունեցավ Սրբուկի (Սրբուհի Սարգսյան) «Walking out» երգի հիման վրա նկարահանված տեսահոլովակի պրեմիերան, որով Հայաստանը ներկայացավ Եվրատեսիլ 2019 երգի մրցույթին։ Հոլովակի ռեժիսորն էր Արթուր Մանուկյանը։ Տեսահոլովակը նկարահանել է *Factory Production* ընկերությունը, նկարահանումներն իրականացվել են «Հայֆիլմ» կինոստուդիայում։

Սրբուկի խոսքով, երբ երգն արդեն պատրաստ էր և քննարկման փուլում էր, թե ինչ մոտեցմամբ պետք է ստեղծվի տեսահոլովակը, ինչպես պետք է ներկայացվեն երգում առկա գաղափարները, ստեղծագործական խմբի հետ միանգամից որոշվել է այլաբանորեն ներկայացնել այն զգացողությունները, որում հայտնվում է սիրուց խաբված մարդը։

Տեահոլովակն արժանացել է դրական արձագանքների և Յություբում ունեցել 6 միլիոնից ավելի դիտում։

## Աշխատանքներ
### Ֆիլմեր
* 2005 թվական՝ «Հետքեր» (ուսանողական աշխատանք)
* 2005 թվական՝ «I Hate that I Loved Once» փաստագրական ֆիլմ (ուսանողական աշխատանք)
* 2005՝ «Մեծ աշխարհի փոքր անկյունը» (ուսանողական աշխատանք)
* 2007՝ «Սև և սպիտակ» փաստագրական ֆիլմ
* 2008՝ «The Camp is Our House, We are the Owners» փաստագրական ֆիլմ
* 2015՝ «Պլաստիկ վիրաբուժություն»
* 2016՝ «Ազատուր»

### Տեսահոլովակներ

## Մրցանակներ
300px|մինի|աջից|Ռեժիսոր Արթուր Մանուկյանի լոգոն
* 2006՝ «Ես եմ» միջազգային կինոփառատոնի հատուկ մրցանակ «Մեծ աշխարհի փոքր անկյունը» ֆիլմի համար
* 2010՝ Դար 21 հեռուստաընկերության մրցանակ Անդրեի «Մի՛ թող» երգի տեսահոլովակի համար «Լավագույն երաժշտական հոլովակ» անվանակարգում
* 2010՝ «Top 10» մրցանակ Արփի Գաբրիելյանի «Սեր» երգի տեսահոլովակի համար «Լավագույն երաժշտական հոլովակ» անվանակարգում
* 2012՝ «Top 10» մրցանակ Էրիկ Կարապետյանի «Անիրական» երգի տեսահոլովակի համար «Լավագույն երաժշտական հոլովակ» անվանակարգում
* 2013՝ Դար 21 հեռուստաընկերության մրցանակ Անդրեի «Ես կուզեի քեզ ատել» երգի տեսահոլովակի համար «Լավագույն երաժշտական հոլովակ» անվանակարգում
* 2014` Լոս Անջելեսում կայացած «World Armenian Entertainment Awards»-ի մրցանակ Էմմիի «Ծիածան» երգի տեսահոլովակի համար «Լավագույն երաժշտական հոլովակ» անվանակարգում
* 2016՝ Լոս Անջելեսում կայացած «Pan Armenian Entertainment Awards»-ի մրցանակ Էրիկ Կարապետյանի «Live in Concert»-ի համար «Տարվա լավագույն համերգ» անվանակարգում
* 2016՝ Լոս Անջելեսում կայացած «Pan Armenian Entertainment Awards»-ի մրցանակ Արմենչիկի «Հայրիկ» երգի տեսահոլովակի համար «Լավագույն երաժշտական հոլովակ» անվանակարգում
* 2017՝ Փարիզում կայացած «Europe Armenian Music Awards 2017»-ի մրցանակ «Բենեֆիս» հաղորդման համար «Հեռուստատեսային լավագույն նախագիծ» անվանակարգում

## Ծանոթագրություններ

## Արտաքին հղումներ
* Ռեժիսորի ինստագրամյան էջը
* Ռեժիսորի ֆեյսբուքյան էջ
* Մանուկյան թիմի ինստագրամյան էջ
* Մանուկյան թիմի ֆեյսբուքյան էջ

Կատեգորիա:Երևանի թատրոնի և կինոյի պետական ինստիտուտի շրջանավարտներ
Կատեգորիա:Հայ կինոռեժիսորներ
Կատեգորիա:Հայ պրոդյուսերներ
Կատեգորիա:Հայ ռեժիսորներ